מינהלת הר הבית (עמותה)

מינהלת הר הבית היא עמותה ייעודית למען עליית יהודים להר הבית.

המינהלת עוסקת במתן שירות, הדרכה וליווי של העולים להר, בתקשורת עם המשטרה, שיפור השירות והחוויה בעלייה להר, וכן בקידום ציבורי של העלייה ובקיום סיורים ופרויקטים חינוכיים בנושא הר הבית.

חברי ההנהלה שבראש המינהלת נבחרו בהליך בחירה פתוח לציבור, בו השתתפו כ-1200 פעילים ותומכים. המינהלת הוכרה על ידי משטרת ישראל כגוף המייצג את העולים להר, ובהתאם לכך מתקיימות ישיבות סדירות בהשתתפות נציגי המשטרה והמינהלת, לצורך היערכות ושיפור ההתנהלות בהר.

מאז הקמת המינהלת חלו שינויים משמעותיים בכל הנוגע לעליית יהודים להר הבית, במדיניות, בתשתיות, ובמספרי העולים שצמחו במאות אחוזים.

 הקמה 
המינהלת הוקמה על בסיס שיתוף פעולה בין תנועות שונות למען עליית יהודים להר הבית, שהתגבש במסגרת התאגדות לא רשמית של ארגונים ופעילים, שכונתה "המטה המשותף של תנועות הר הבית", על מנת לתאם בין התנועות השונות. בעקבות ויכוח ציבורי בנוגע לקשר של העולים מול משטרת ישראל, שאיים על שלמות המטה, הוחלט על בחירת חברי הנהלה בהליך בחירה פתוח לציבור.

בנובמבר 2016 נערכו בחירות פתוחות לציבור, לאחר מפקד פתוח שבמסגרתו נרשמו כ-1,200 שוחרי הר הבית. 9 מושבים עמדו לבחירה, להם הוגשו למעלה מ-70 מועמדויות, חלקן ברשימות מאורגנות מטעם ארגונים כגון "נשים למען המקדש", "חוזרים להר" ו"סטודנטים למען הר הבית".

במוקד הבחירות עמדה סוגיית שיתוף הפעולה עם המשטרה על רקע פעילותו של "צוות ההיגוי", שקיים שיח עם המשטרה בנוגע לשינוי מוסכם בסדרי העלייה. תוצאות ההצבעה שיקפו מתן רוב מוחלט למועמדים שצידדו בהידברות עם המשטרה והגעה להסכמות.

 פעילות 
 קשרי ממשל 
המינהלת מקיימת ישיבות קבועות עם נציגי משטרת ישראל, הרואים בה גורם קואופרטיבי המקדם עלייה ללא פרובוקציה, ומקבלת עדכונים על התפתחויות צפויות בהר, במסגרת הכרת המשטרה במינהלת כגוף מייצג של העולים היהודים להר הבית, הוזמנו חברי המינהלת לראשונה לטקס חילופי הפיקוד במרחב דוד (מרחב העיר העתיקה), לצד נציגי העדות השונות בעיר העתיקה.

אנשי המינהלת עומדים בקשר יומי עם נציגי המשטרה לפתרון בעיות מקומיות, ונציגיה מגשרים בין העולים לשוטרים למניעת חיכוכים, ולשירותם של עולים שהסתבכו ומבקשים לחזור לעלות להר.

לצד העבודה מול המשטרה פועלת המינהלת גם מול ועדות הכנסת והמשרד לביטחון לאומי.

שיתוף הפעולה של המינהלת משקף את גישת אנשיה לפיה הידברות והסכמות עם הרשויות יאפשרו צמיחה בעלייה להר והקלות עבור העולים. גישה זו סופגת לא פעם ביקורת מצד ארגונים השוללים את הגישה הממסדית.

 הנגשה ושירות לעולים 
המינהלת שדרגה את אזור ההמתנה בכניסה להר ומתחזקת אותו, כשבין השאר היא הציבה במקום גידור, ציליות, מתקני מים ושתייה חמה, וכן מפות, ספרות ודגם המקדש.

בנוסף היא מקיימת הדרכות שוטפות לעולים, מספקת הנעלה מתאימה הלכתית, מציעה כיבוד לפני ואחרי העלייה, וכן הציבה שלטי הכוונה והדרכה במקום.

 סיורים ואירועים 
המינהלת מפעילה הדרכות, סיורים ופרויקטים חינוכיים בהר ובסביבתו, מקיימת אירועים ציבוריים ותפילות, מסבסדת נסיעות מאורגנות להר, מארגנת עליות רבנים מרכזיות, יוזמת שיעורים והרצאות ועוסקת בפעילות דוברות ויח"צ של העלייה להר.

המינהלת מדפיסה חומרים מגוונים בעניין ההר והעלייה אליו, ביניהם מפות עם סימון המקומות המותרים לביקור, חוברות וספרונים על הלכות העלייה.

בשנת 2023 קיבלה מינהלת הר הבית בראשות הרב שמשון אלבוים את פרס ירושלים למורשת יהודית של קבוצת עיתון בשבע, על פעילותה למען העלייה להר הבית.

 קישורים חיצוניים 


 אמנון רמון, הר הבית / אל־אקצא: לקראת אובדן שליטה? - תהליכים ומגמות 2015-2022, מכון ירושלים למחקרי מדיניות, 2022.

 הערות שוליים 

קטגוריה:הר הבית
קטגוריה:פעילי הר הבית ובית המקדש
קטגוריה:ארגונים דתיים